Na temelju članka 98. Zakona o odgoju i obrazovanju u osnovnoj i srednjoj školi (Narodne novine 87/08, 86/09, 92/10, 105/10-ispr., 90/11, 16/12, 86/12, 126/12-pročišćeni tekst, 94/13 i 152/14), Domski odbor Učeničkog doma Dora Pejačević iz Zagreba, Trg J. F. Kennedya 3, na sjednici održanoj 28. siječnja 2016., uz prethodnu suglasnost Gradske skupštine Grada Zagreba KLASA:602-03/15-02/115, URBROJ:251-01-05-15-41 od 01.12.2015., donio je

ODLUKU O IZMJENAMA STATUTA

UČENIČKOG DOMA DORA PEJAČEVIĆ

Članak 1.

U Statutu Učeničkog doma Dora Pejačević, KLASA: 602-03/15-02/14, URBROJ: 251-487-15-14-03 od 21. rujna 2015., članci od 102. do 112. mijenjaju se i glase:

„Članak 102.

Pedagoške mjere zbog povreda dužnosti, neispunjavanja obveza i nasilničkog ponašanja u učeničkom domu su:  
- opomena  
- ukor  
- opomena pred isključenje  
- isključenje iz učeničkog doma.

Neprihvatljiva ponašanja na temelju kojih se izriču pedagoške mjere iz stavka 1. ovog članka podijeljena su ovisno o težini na: lakša, teža, teška i osobito teška.

Članak 103.

Opomena se izriče zbog lakših neprihvatljivih ponašanja:

- ometanje odgojno-obrazovnog rada (svih oblika)

- remećenje reda i mira, danju i noću

- neopravdano izostajanje s obaveznih oblika odgojno-obrazovnog rada

- onečišćenje domskih prostora i okoliša

- neodržavanje higijene, osobne i prostora

- neopravdano kašnjenje u dom

- nedopušteno korištenje informatičko komunikacijskih uređaja tijekom odgojno-obrazovnog rada i počinka

- uznemiravanje drugih učenika i radnika (nelagoda)

- pušenje u prostoru doma

Ostali lakši oblici neprihvatljivih ponašanja i kršenja Kućnog reda.

Članak 104.

Ukor se izriče zbog težih neprihvatljivih ponašanja:

- ponavljanje prekršaja radi kojih je izrečena blaža ped. mjera

- povreda dostojanstva druge osobe (omalovažavanje, vrijeđanje ili širenje neistina)

- izostanak iz doma bez znanja roditelja i odgajatelja(preko noći, vikendom i sl.)

- unošenje i / ili konzumiranje psihoaktivnih sredstava u prostoru Doma

- dolazak u Dom pod utjecajem alkohola

- dovođenje u Dom stranih osoba (bez odobrenja dežurnog odgajatelja)

- namjerno uništavanje domske imovine

- ugrožavanje osobne i sigurnosti drugih osoba (bez većih posljedica)

- prikrivanje nasilničkog ponašanja

- kockanje, klađenje u Domu

*-* prisvajanje tuđih stvari (korištenje bez dozvole vlasnika)

- ugrožavanje ugleda Doma

Ostali teži oblici neprihvatljivih ponašanja i kršenja Kućnog reda.

Članak 105.

Opomena pred isključenje se izriče zbog teških neprihvatljivih ponašanja:

- ponavljanje prekršaja radi kojih je izrečena neka blaža pedagoška mjera

- izazivanje i poticanje nasilnog ponašanja

- nasilno ponašanje bez težih posljedica

- krađa tuđih stvari

- krivotvorenje domske dokumentacije

- dolazak u Dom u teško alkoholiziranom stanju i slično

Ostaliteškioblicineprihvatljivih ponašanja i kršenja Kućnog reda.

Članak 106.

Isključenje iz učeničkog doma se izriče zbog osobito teških neprihvatljivih ponašanja:

- ponavljanje prekršaja radi kojih je izrečena neka blaža pedagoška mjera

- objavljivanje materijala koji štete ugledu i dostojanstvu druge osobe

- zloupotreba ili uništavanje domske dokumentacije

- teška krađa počinjena na osobito opasan i drzak način

- ozbiljno ugrožavanje sigurnosti i nanošenje veće štete osobama ili imovini Doma

- nasilno ponašanje s teškim emocionalnim i fizičkim posljedicama po drugu osobu

- ostali osobito teški oblici neprihvatljivih ponašanja koji iziskuju isključenje iz Doma i kršenja Kućnog reda.

Članak 107.

Pedagošku mjeru opomena učeniku izriče odgajatelj.

Pedagošku mjeru ukor učeniku izriče Odgajateljsko vijeće.

Pedagošku mjeru opomena pred isključenje učeniku izriče Odgajateljsko vijeće.

Pedagošku mjeru isključenja iz Doma učeniku izriče ravnatelj rješenjem na temelju obavijesti Odgajateljskog vijeća.

Članak 108.

Do donošenja odluke o izricanju pedagoške mjere ravnatelj može rješenjem učenika privremeno udaljiti učenika iz odgojno-obrazovnog procesa, o čemu je dužan pisanim putem izvijestiti roditelja i nadležni centar za socijalnu skrb.

Nakon donošenja odluke o izricanju pedagoške mjere, rješenje o privremenom udaljenju se ukida.

Svako izricanje mjere temelji se na bilješkama iz pedagoške dokumentacije i/ili službenim bilješkama stručnih suradnika i/ili ravnatelja, a ako je potrebno i na mišljenjima drugih nadležnih institucija.

U postupku izricanja pedagoških mjera, odgajatelji, stručni suradnici, ravnatelj učeničkog doma dužni su voditi računa o dobi učenika, njegovoj psihofizičkoj razvijenosti i osobinama, ranijem ponašanju i okolnostima koje su dovele do neprihvatljivog ponašanja.

Prije izricanja mjere učeniku se mora omogućiti savjetovanje s odgojno-obrazovnim radnikom te izjašnjavanje o činjenicama koje su važne za donošenje odluke o opravdanosti izricanja mjere. Roditelj odnosno staratelj mora biti informiran o neprihvatljivom ponašanju, načinu prikupljanja informacija, prikupljenim informacijama koje su važne za donošenje odluke o izricanju mjere.

Mjera se može izreći i bez izjašnjavanja učenika, ako se nije odazvao pozivu na razgovor.

Prije izricanja mjere odgojno-obrazovni radnici Doma dužni su međusobno se konzultirati, kontaktirati roditelja učenika, konzultirati se sa zdravstvenim voditeljem Doma ako je potrebno ili drugim stručnjakom ili nadležnim centrom za socijalnu skrb, radi upoznavanja osobina i mogućnosti učenika te otklanjanja uzroka koji sprječavaju ili otežavaju njihov pravilan razvoj.

Članak 109.

U obrazloženju pedagoške mjere treba navesti mjesto, vrijeme i način na koji je došlo do neprihvatljivog ponašanja te posljedice koje su nastupile ili su mogle nastupiti. Obrazloženje mora sadržavati i podatke o prethodno poduzetim preventivnim mjerama te prijedloge za pružanje pomoći i potpore učeniku s ciljem otklanjanja uzroka neprihvatljivog ponašanja.

Članak 110.

Neprihvatljiva ponašanja učenika, među kojima su i neopravdani izostanci učenika, evidentiraju se, te se sukladno odredbama članka 5. i članka 6. Pravilnika o kriterijima za izricanje pedagoških mjera („Narodne novine“ broj 94/15) izriču odgovarajuće pedagoške mjere učenicima.

Načini opravdavanja izostanaka učenika, rokovi za dostavu ispričnica, kao i primjereni rok javljanja o razlogu izostanka učenika uređuju se statutom škole, dok su odgajatelji dužni voditi evidenciju o neopravdanim izostancima učenika doma, te iste uzeti u obzir prilikom utvrđivanja uvjeta za izricanje pedagoških mjera sukladno ovom Statutu i citiranom Pravilniku.

Članak 111.

Pedagoška mjera opomene i ukora mora se izreći najkasnije u roku od 15 dana od dana saznanja za neprihvatljivo ponašanje korisnika učeničkog doma zbog kojeg se izriče.

Pedagoška mjera opomene pred isključenje mora se izreći najkasnije u roku od 30 dana od dana saznanja za neprihvatljivo ponašanje korisnika učeničkog doma zbog kojeg se izriče.

Pedagoška mjera isključenja mora se izreći najkasnije u roku od 60 dana od dana saznanja za neprihvatljivo ponašanje korisnika učeničkog doma zbog kojeg se izriče.

Pedagoške mjere opomene i ukora izriču se za tekuću školsku godinu a izrečena mjera opomene pred isključenje vrijedi do kraja srednjeg obrazovanja.

Članak 112.

Pedagoške mjere opomene, ukora i opomene pred isključenje izriču se kao mjere upozorenja i na njihovo izricanje učenik ili roditelj može uputiti prigovor ravnatelju Doma.

O žalbi protiv rješenja ravnatelja iz članka 107., stavka 4. i članka 108. ovog Statuta odlučuje Ministarstvo.“

Članak 2.

Članak 158. briše se.

Članak 3.

Odluka o izmjenama Statuta Učeničkog doma Dora Pejačević stupa na snagu osmog dana od dana objave na oglasnoj ploči Doma.

Prijedlog Odluke o izmjenama Statuta Učeničkog doma Dora Pejačević utvrđen je na sjednici Domskog odbora održanoj 13. studenog 2015.

KLASA:602-03/15-02/14

URBROJ:251-487-15-14-05

Zagreb, 13. studeni 2015.

PREDSJEDNIK/CA DOMSKOG ODBORA

Andrea Bračun, prof.

Utvrđuje se da je Gradska skupština Grada Zagreba na ovu Odluku o izmjenama Statuta dala prethodnu suglasnost Zaključkom KLASA:602-03/15-02/115, URBROJ: 251-01-05-15-41 od 01.12. 2015.

Ova Odluka o izmjenama Statuta donijeta je 28.01. 2016., objavljena na oglasnoj ploči 28.01. 2016., a stupila na snagu 06.02. 2016.

KLASA:602-03/16-02/06

URBROJ:251-487-02-16-02

Zagreb, 28. siječnja 2016.g.

PREDSJEDNIK/CA DOMSKOG ODBORA RAVNATELJ/ICA

Andrea Bračun, prof. Suzana Jambrešić, prof.